༈  འཛམ་གླིང་མཛེས་བྱེད་རྒྱན་དྲུག་མཆོག་གཉིས་ལ་བསྟོད་པ་ཚངས་པའི་དགྱེས་གླུ་ཞེས་བྱ་བ། སྲིད་ཞིའི་རྣམ་འདྲེན་སྟོན་མཆོག་ཟས་གཙང་སྲས། །བསྟན་པའི་གཏད་རབ་རིན་ཆེན་རྣམ་པ་བདུན། །ཟབ་མོ་ལྟ་བའི་སྲོལ་འབྱེད་ཀླུ་སྒྲུབ་སྙིང་། །མ་ཁོལ་བརྟུལ་མཛད་བརྫུས་སྐྱེས་འཕགས་པ་ལྷ། །རྒྱ་ཆེན་སྤྱོད་པའི་འབྱུང་གནས་ཐོགས་མེད་རྗེ། །མངོན་པའི་སྡེ་སྣོད་གསལ་བྱེད་དབྱིག་གི་གཉེན། །ལྟ་བ་ངན་འཇོམས་ཕྱོགས་ཀྱི་གླང་པོ་ཆེ། །སྨྲ་བ་རྣམས་ཀྱི་གཙུག་རྒྱན་ཆོས་ཀྱི་གྲགས། །ཆོས་འདུལ་བདུད་རྩིའི་བུམ་བཟང་ཡོན་ཏན་འོད། །བསླབ་གསུམ་ནོར་བུའི་བང་མཛོད་ཤཱཀྱ་འོད། །གཞན་ཡང་འཕགས་ཡུལ་པཎ་གྲུབ་ཇི་སྙེད་དང་། །གངས་ལྗོངས་འཇིག་རྟེན་མིག་གྱུར་ཐམས་ཅད་ལ། །མི་ཕྱེད་སྙིང་ནས་གུས་པས་གསོལ་བ་འདེབས། །ཐུབ་བསྟན་རིན་ཆེན་དར་ཞིང་རྒྱས་པ་དང་། །འགྲོ་ཀུན་ཕན་བདེའི་དགེ་མཚན་རྒྱས་གྱུར་ཅིག ། ཅེས་པའང་དབྱི་ཤོད་སྟག་ལུང་རི་བོ་ཆེའི་མངའ་རིས་མགོ་བ་བཀྲ་ཤིས་གྲོང་དུ་མེ་ཏོག་བསྡུ་བའི་སྐབས། དྷརྨ་ཤྲཱིས་གུས་པའི་གདུང་ཤུགས་དྲག་པོས་གསོལ་བ་བཏབ་པ་དགེའོ།།